*****

ΚΑΝΟΝΙΣΜΟΣ (ΕΟΚ) αριθ. 2889/90 ΤΗΣ ΕΠΙΤΡΟΠΗΣ

της 5ης Οκτωβρίου 1990

για την θέσπιση ειδικών μέτρων όσον αφορά την έκδοση πιστοποιητικών «ΣΜΣ» στον τομέα του γάλακτος και των γαλακτοκομικών προϊόντων

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την πράξη προσχώρησης της Ισπανίας και της Πορτογαλίας, και ιδίως το άρθρο 85 παράγραφος 3,

τον κανονισμό (ΕΟΚ) αριθ. 569/86 του Συμβουλίου της 25ης Φεβρουαρίου 1986 για τον καθορισμό των γενικών κανόνων εφαρμογής του συμπληρωματικού μηχανισμού που εφαρμόζεται στις συναλλαγές (1), όπως τροποποιήθηκε τελευταία από τον κανονισμό (ΕΟΚ) αριθ. 3296/88 (2), και ιδίως το άρθρο 7 παράγραφος 1,

Εκτιμώντας:

ότι ο κανονισμός (ΕΟΚ) αριθ. 606/86 της Επιτροπής για τον καθορισμό των λεπτομερειών εφαρμογής του συμπληρωματικού μηχανισμού στις συναλλαγές των γαλακτοκομικών προϊόντων που εισάγονται στην Ισπανία με προέλευση την Κοινότητα των Δέκα (3), όπως τροποποιήθηκε τελευταία από τον κανονισμό (ΕΟΚ) αριθ. 1637/90 (4), καθόρισε το ανώτατο ενδεικτικό όριο για την εισαγωγή στην Ισπανία ορισμένων προϊόντων στον τομέα του γάλακτος και των γαλακτοκομικών προϊόντων για το 1990·

ότι οι αιτήσεις πιστοποιητικών «ΣΜΣ» που υποβλήθηκαν κατά τις εβδομάδες από 2 έως 7 Ιουλίου 1990 για τις κατηγορίες τυριών 5 και 6, από 30 Ιουλίου έως 3 Αυγούστου για την κατηγορία 3 και από 3 έως 8 Σεπτεμβρίου 1990 για την κατηγορία 2, αφορούν ποσότητες μεγαλύτερες από το μέρος του ανώτατου ενδεικτικού ορίου που εφαρμόζεται το τρίτο τρίμηνο του 1990·

ότι η Επιτροπή, κατά συνέπεια, ενέκρινε με τη διαδικασία του επείγοντος, τα κατάλληλα συντηρητικά μέτρα με τους κανονισμούς (ΕΟΚ) αριθ. 2016/90 (5), (ΕΟΚ) αριθ. 2352/90 (6) και (ΕΟΚ) αριθ. 2639/90 (7)· ότι θα πρέπει να ληφθούν οριστικά μέτρα και, λαμβάνοντας υπόψη την κατάσταση της αγοράς στην Ισπανία, δεν προβλέπεται επί του παρόντος αύξηση του ανώτατου ενδεικτικού ορίου·

ότι, βάσει των οριστικών μέτρων που αναφέρονται στο άρθρο 85 παράγραφος 3 της πράξης προσχώρησης, θα πρέπει, προκειμένου να αποφευχθεί οποιαδήποτε στρέβλωση στην ισπανική αγορά, να παραταθεί η αναστολή της εκδόσεως πιστοποιητικών «ΣΜΣ» που προβλέπεται στο σημείο 2 του άρθρου 1 των κανονισμών (ΕΟΚ) αριθ. 2016/90, (ΕΟΚ) αριθ. 2352/90 και (ΕΟΚ) αριθ. 2639/90 έως το τέλος του τρίτου τριμήνου του 1990 και να προβλεφθεί η ημερομηνία κατά την οποία μπορούν να υποβληθούν νέες αιτήσεις·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Γάλακτος και Γαλακτοκομικών Προϊόντων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Η έκδοση των πιστοποιητικών «ΣΜΣ» για τα προϊόντα του τομέα του γάλακτος και των γαλακτοκομικών προϊόντων που αναφέρονται στους κανονισμούς (ΕΟΚ) αριθ. 2016/90, (ΕΟΚ) αριθ. 2352/90 και (ΕΟΚ) αριθ. 2639/90 αναστέλλεται έως τις 30 Σεπτεμβρίου 1990 συμπεριλαμβανομένης.

2. Οι αιτήσεις πιστοποιητικών «ΣΜΣ» που υποβάλλονται από τις 24 Σεπτεμβρίου 1990 λαμβάνονται υπόψη για το μέρος του ανώτατου ενδεικτικού ορίου που εφαρμόζεται το τέταρτο τρίμηνο του 1990.

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 5 Οκτωβρίου 1990.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 55 της 1. 3. 1986, σ. 106.

(2) ΕΕ αριθ. L 293 της 27. 10. 1988, σ. 7.

(3) ΕΕ αριθ. L 58 της 1. 3. 1986, σ. 28.

(4) ΕΕ αριθ. L 153 της 19. 6. 1990, σ. 24.

(5) ΕΕ αριθ. L 181 της 14. 7. 1990, σ. 19.

(6) ΕΕ αριθ. L 215 της 10. 8. 1990, σ. 14.

(7) ΕΕ αριθ. L 251 της 14. 9. 1990, σ. 11.